Virallinen lehti nro C 207 , 21/07/1999 s. 0173



KIRJALLINEN KYSYMYS E-0118/99 esittäjä(t): Cristiana Muscardini (NI) komissiolle (2. helmikuuta 1999) Aihe: Stakesin tutkimukset Euroopan ikääntyneistä naisista Belgian lehdistössä julkaistujen uutisten mukaan Hanna-Liisa Liikanen on toiminut johtajana ja vastuuhenkilönä Pääosasto V:n Stakesilta tilaamassa Euroopan iäkkäiden naisten tilannetta koskevassa selvitysprojektissa. Voisiko komissio ilmoittaa, onko rouva Liikanen hyötynyt muista komission rahoittamista sopimuksista? Mikäli vastaus on myönteinen, voiko komissio toimittaa täydellisen luettelon näistä sopimuksista, josta käy ilmi: 1. tutkimuksista vastaavan laitoksen nimi ja osoite; 2. rahoitusta saaneet toimet; 3. saadut kokonaismäärät; 4. Rouva Liikaselle maksetut kulut? Komission jäsenen Anita Gradininkomission puolesta antama vastaus (5. helmikuuta 1999) 1. Arvoisan parlamentin jäsenen kirjallista kysymystä E-3829/98 koskevassa komission vastauksessa annettiin yksityiskohtainen selvitys Hanna-Liisa Liikasen työsuhteesta Sosiaali- ja terveysalan tutkimus- ja kehittämiskeskuksessa (STAKES), jonka osoite on Siltasaarenkatu 18, PL 220, Helsinki. Hanna-Liisa Liikanen ei ole toiminut johtajana tai vastuuhenkilönä STAKESissa. Yhteisön rahoittamassa iäkkäiden naisten tilannetta tutkivassa hankkeessa hän on toiminut STAKESin palveluksessa olevana viranhaltijana ja hankkeen vastuuhenkilönä. Hän on myös toiminut yhtenä yhteyshenkilönä hankkeessa, jossa tutkitaan vanhusten hoidon parhaita toimintatapoja. Viimeksi mainittuun hankkeeseen ei ole myönnetty rahoitusta, koska asianomaisesta budjettikohdasta maksettavat määrärahat on jäädytetty. Hanna-Liisa Liikanen toimi myös STAKESin paikallisena edustajana Brysselissä 1. päivästä syyskuuta 1996 tähän päivään saakka. Hän alkoi työskennellä Helsingissä STAKESin palveluksessa 1. elokuuta 1994. 2. Komissio antoi vuonna 1995 miesten ja naisten yhtäläisiä mahdollisuuksia koskevasta ohjelmasta tukea Naiset 96 -verkostolle (SOC 95/102814, budjettikohta B3-4012). Verkostoon kuuluu suomalaisia naisia, jotka toimivat Women for Europe -yhdistyksessä ja jotka perustivat myöhemmin suomalaisten naisten jaoston Eurooppa-liikkeen suomalaiseen jäsenjärjestöön Eurooppalainen Suomi ry:hyn. Naiset 96 -verkosto perustettiin vuonna 1995 ja rekisteröityi yhdistykseksi 11. lokakuuta 1996. Hanna-Liisa Liikanen toimi verkoston puheenjohtajana sen perustamisesta 31. lokakuuta 1996 saakka. Verkoston osoite on Naiset 96, PL 1164, Helsinki. Verkoston toteuttamaan hankkeeseen kuului tiedotuskampanja ja koulutusta, jonka tarkoituksena oli edistää yhtäläisten mahdollisuuksien käsittelyä EU:ta koskevassa suomalaisessa keskustelussa (hallitusten välinen konferenssi vuonna 1996, naisten ja miesten yhtäläisiä mahdollisuuksia koskeva yhteisön politiikka). Hanke toteutettiin 13 kuukaudessa 1.9.1995-1.10.1996 välisenä aikana. Hankkeen kokonaisrahoitus oli 8 850 euroa, josta komissiolta haettavan rahoitustuen osuus oli 6 000 euroa. Rahoitustuen avulla katettiin seminaari- ja kokouskustannuksia sekä julkaisu- ja matkakustannuksia. Komissio myönsi Naiset 96 -verkostolle avustuksena enintään 6 000 euroa 11. joulukuuta 1995 tehdyn sopimuksen perusteella. Hanna-Liisa Liikanen allekirjoitti tämän sopimuksen (nro 950804) Naiset 96 -verkoston puolesta. Hankkeen lopullisen kustannusselvityksen (7 342 euroa) perusteella avustuksen todellista määrää alennettiin 4 978 euroon. Hanna-Liisa Liikaselle ei maksettu tämän hankkeen varoista palkkaa. 3. Tässä yhteydessä on myös mainittava kaksi Hanna-Liisa Liikaselle maksettua maksua, jotka koskevat asiantuntijakokoukseen osallistumista ja luentopalkkiota: - Pääosaston IX Luxemburgin toimipaikka maksoi Liikaselle 2 600 Belgian frangia 26. marraskuuta 1997. Maksulla korvattiin Liikasen junalippu 11. marraskuuta 1997 pääosaston XIII järjestämään Telematics-ohjelmakomitean kaksipäiväiseen kokoukseen. - Pääosaston IX B.4-yksikkö maksoi Liikaselle 6 000 Belgian frangia 23. huhtikuuta 1998. Maksu koski palkkiota vierailuluennosta, jonka Liikanen piti Suomen kotitaloustoimittajat ry:n puolesta pääosaston X 19. tammikuuta 1998 järjestämässä konferenssissa.